NO ANIA TI KUNA TI BIBLIA
Ti Kararua
Agkokontra ti opinion ti adu a relihion maipapan iti kararua ken no ania ti mapasamak iti dayta no matay ti tao. Ngem nalawag ti isursuro ti Biblia.
Saan kadi a matay ti kararua?
TI KUNA TI DADDUMA
Adu ti mamati nga immortal wenno saan a matay ti kararua. Patien ti dadduma a no matay ti tao, umakar kano ti kararua iti mayanak a bagi, ken kastanto manen ti mapasamak no matay ti bagi nga immakaranna. Adda met dagiti mamati a no matay ti tao, mapan kano ti kararuana iti sabali a lugar, kas iti langit wenno impierno.
TI KUNA TI BIBLIA
Saan nga ibagbaga ti Biblia nga immortal ti kararua. Kinaagpaysuanna, masansan nga ibagana a matay ti kararua. Kinuna ni propeta Ezequiel, maysa kadagiti inusar ti Dios a mangisurat iti Biblia, a ti kararua ket mabalin a madusa iti ipapatay. Inusar met ti Biblia ti termino a “natay a kararua” kas pangtukoy iti maysa a bangkay. (Levitico 21:11) Nalawag a saan nga isursuro ti Biblia nga immortal ti kararua.
“Ti kararua nga agbasbasol—dayta a mismo matayto.”—Ezequiel 18:20.
Agduma kadi ti kararua ken ti bagi?
TI KUNA TI DADDUMA
Ti kararua ti mangpapaandar iti bagi bayat a sibibiag ti maysa a tao ngem sumina dayta no matay isuna.
TI KUNA TI BIBLIA
Adda imbaga ti Biblia a maysa nga ina a nangyanak iti 16 a “kararua”—kayatna a sawen, sibibiag ken agang-anges a tattao. (Genesis 46:18) Kinapudnona, ti Hebreo a sao a nausar iti Biblia para iti “kararua” ket mabalin met a maipatarus kas “maysa nga agang-anges.” No dadduma, mausar pay ketdi dayta a termino a pangtukoy kadagiti animal. Ibaga pay ti Biblia nga agkasapulan ti kararua iti makan. (Deuteronomio 12:20) Isu a ti kararua ket isu met la ti bagi ta kasapulanna ti aganges ken mangan. Iti Biblia, ti sao a “kararua” ket kaaduanna a tumukoy iti kompleto a sibibiag a tao, a pakairamanan ti bagi, rikrikna, ken personalidadna.
“Impasngayna dagitoy . . . sangapulo ket innem a kararua.”—Genesis 46:18.
Ania ti mapasamak iti kararua kalpasan ti ipapatay?
TI KUNA TI BIBLIA
No kasano kasigurado a marunot ti bagi ti maysa a tao no matay, kasta met kasigurado nga ‘awanen ti aramid wenno uray gakat wenno uray pannakaammo wenno uray sirib idiay Sheol [wenno, Tanem].’ (Eclesiastes 9:10) Nalawag ti ibaga ti Biblia a no matay ti maysa, ‘isu agsubli iti daga; iti dayta nga aldaw mapukaw dagiti panunotna.’ (Salmo 146:4) Awanen a pulos maaramidan ti natay a kararua, isu a masansan nga ipada ti Biblia ti natay iti maysa a “matmaturog.”—Mateo 9:24.
APAY A RUMBENG A PANUNOTEM?
No matay ti maysa nga ipatpategmo, siempre kayatmo a maammuan ti sungbat dagitoy a saludsod: Ayanna ngata isunan? Ania ti kasasaadnan? Agrigrigat kadi? Ipasigurado kadatayo ti Biblia nga awanen ti puot dagiti natay, isu a maliwliwatayo ta ammotayo a saanen nga agrigrigat dagiti natayen nga ipatpategtayo. Ad-adda pay a maliwliwatayo ta ammotayo nga ikarkari ni Jehova a Dios nga iti masanguanan, riingennanto wenno isublina ti biag dagiti awan puotna a natay a kararua.—Isaias 26:19.
“Awan ammo dagiti natay.”—Eclesiastes 9:5, Ti Baro a Naimbag a Damag Biblia.
Ammuem ti Ad-adu Pay
Kinaulbod a ti Dios Naulpit
Patien ti adu nga agnanayon a dusaen ti Dios dagiti managbasol. Agtignay kadi ti Dios a sidadangkes? Ania a talaga ti mapasamak no matay ti tao?
Ania ti Panagungar?
Mabalin a masdaawka no asino dagiti mapagungar.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn